চিন্তা নেই, পাকিস্তানে একসঙ্গে থাকব ও খাব, মাহমুদউল্লাহদের পাপন
পাকিস্তান সফর সামনে রেখে রোববার থেকে অনুশীলন শুরু করেছে বাংলাদেশ ক্রিকেট দল। এদিন মাহমুদউল্লাহদের অনুশীলন দেখতে আসেন বিসিবিপ্রধান নাজমুল হাসান পাপনসহ বেশ কয়েকজন কর্মকর্তা। এ সময় তাদের সঙ্গে কথা বলেন তারা।







পরিবারের আপত্তির কারণে এ সফর থেকে নিজের নাম প্রত্যাহার করে নিয়েছেন মিস্টার ডিপেন্ডেবল মুশফিকুর রহিম। মূলত নিরাপত্তা অজুহাতে সেখানে যেতে চান না তিনি। তবে সন্ত্রাসকবলিত দেশটিতে বাকি টাইগারদের মনে যাতে কোনো ভয় কাজ না করে; সে জন্য তাদের সাহস দিয়েছেন নাজমুল হাসান।




তিনি বলেন, আমি তাদের সঙ্গে নিরাপত্তা নিয়ে আলাপ করিনি। তবে এ নিয়ে কথা উঠেছিল। আমি বলেছি– চিন্তার কিছু নেই, খেলা নিয়ে ভাব। মাথায় এ নিয়ে চিন্তা থাকলে স্বাভাবিক পারফরম্যান্স করতে পারবে না। মানসিক শান্তি না থাকলে ক্রিকেট খেলা অনেক কঠিন। টি-টোয়েন্টি এমনিতেই দুশ্চিন্তার খেলা। সেকেন্ডে ম্যাচ ঘুরে যায়। ওদের বলেছি– চিন্তার কিছু নেই। মাথা ঠাণ্ডা রেখে খেলবে। ইনশআল্লাহ কিছু হবে না। আমি যাব, একসঙ্গে থাকব ও খাব। কোনো অসুবিধা নেই।
তিন দফায় পাকিস্তানে দল পাঠাতে রাজি হয়েছে বিসিবি। প্রথম দফার সফরের উদ্দেশে বুধবার রাতে ঢাকা ছাড়বেন মাহমুদউল্লাহ বাহিনী। নাজমুল হাসান জানান, পুরো সফরেই দলের সঙ্গে থাকবেন তিনি।
পাপন বলেন, জরুরি প্রয়োজনে সোমবার রাতে আমাকে বাইরে যেতে হচ্ছে। ফিরে আসব ২২ জানুয়ারি। তাই তাদের সঙ্গে যেতে পারছি না। তারা আবার ভাবতে পারে, আমি যাবই না। এ জন্য ওদের বললাম– ২৩ জানুয়ারি পাকিস্তানে গিয়ে তোমাদের সঙ্গে দেখা করব। আগাম আমাদের নিরাপত্তা দল যাচ্ছে সেখানে। এনএসআই-ডিজিএফআই থেকে লোক যাওয়ার কথা। নিরাপত্তার কোনো ত্রুটি থাকবে না। চিন্তা করার কিছু নেই।

পাকিস্তান সফর সামনে রেখে রোববার থেকে অনুশীলন শুরু করেছে বাংলাদেশ ক্রিকেট দল। এদিন মাহমুদউল্লাহদের অনুশীলন দেখতে আসেন বিসিবিপ্রধান নাজমুল হাসান পাপনসহ বেশ কয়েকজন কর্মকর্তা। এ সময় তাদের সঙ্গে কথা বলেন তারা।